
Την Πέμπτη 29 Ιανουαρίου 2015 παρουσιάστηκε στο Σπίτι της Κύπρου το βιβλίο της Κατερίνας Καρατάσου,  Λανθάνων διάλογος, Ο δραματικός μονόλογος στη νεοελληνική ποίηση (19ος - 20ος αι.), που κυκλοφορεί από τις Εκδόσεις Gutenberg.
Με αφετηρία τον δραματικό μονόλογο, η παρούσα μελέτη αναδεικνύει τις δυνατότητες που προκύπτουν με την απόσταση των ειδολογικών κατηγοριών από τα αρχικά λογοτεχνικά τους συμφραζόμενα και τον εγκλιματισμό τους σε νέα. 

Για το βιβλίο μίλησαν η κ. Κατερίνα Κωστίου, Αναπληρώτρια Καθηγήτρια Νεοελληνικής Φιλολογίας στο Πανεπιστήμιο Πατρών και η κ. Μαρία Αθανασοπούλου, Επίκουρη Καθηγήτρια Νεοελληνικής Λογοτεχνίας-Θεωρίας της Λογοτεχνίας στο Αριστοτέλειο Πανεπιστήμιο Θεσσαλονίκης.  Την εκδήλωση συντόνισε ο κ. Αριστοτέλης Σαΐνης, φιλόλογος, κριτικός Βιβλίου.
Η εκδήλωση ξεκίνησε με το καλωσόρισμα της Μορφωτικού Συμβούλου κ. Μαρίας Παναγίδου και στη συνέχεια τον λόγο πήρε ο συντονιστής της παρουσίασης.
Ο κ. Σαΐνης έκανε μια σύντομη εισαγωγή δίνοντας το στίγμα της παρουσιαζόμενης μελέτης λέγοντας ότι με θεωρητικό υπόβαθρο τις σύγχρονες εξελίξεις της ιδεολογίας, η ερευνητικά παθιασμένη, κριτικά τολμηρή, αλλά και φιλολογικά οξυδερκής ματιά της Κατερίνας Καρατάσου, διατρέχει μπρος-πίσω δύο αιώνες ελληνικής ποίησης αναζητώντας τα χαρακτηριστικά, την εξέλιξη και τη σημασία του δραματικού μονολόγου.
Η κ. Κατερίνα Κωστίου στην ευσύνοπτη παρουσίασή της για τη μελέτη επεσήμανε ότι το βιβλίο συνεισφέρει όχι μόνο στη θεωρία γύρω από τον δραματικό μονόλογο, αλλά έρχεται να λύσει και μια παρεξήγηση, η οποία αφορά όχι μόνο τη νεοελληνική ποίηση αλλά συλλήβδην την κριτική που συχνά επισημαίνεται στο πλαίσιο μελετών για την πρόσληψη έργων συγκεκριμένων μελετών.
Ακολούθως η κ. Αθανασοπούλου παρουσίασε το έργο της Κατερίνας Καρατάσου και καταλήγοντας τόνισε ότι πρόκειται για ένα βιβλίο ταυτόχρονα συστηματικό και διεξοδικό, όσο και αναστοχαστικό και μετριοπαθές, ένα βιβλίο σοφό, όσον αφορά στους όρους και τα όρια συγκρότησης της λογοτεχνικής θεωρίας για το είδος γενικότερα.
Η μελετήτρια κ. Καρατάσου, στην αντιφώνησή της, αναφέρθηκε σε ορισμένες ιδέες που διαμόρφωσαν τη συγγραφή του βιβλίου εκ των οποίων η κυρίαρχη ήταν ότι στον δραματικό μονόλογο «λανθάνει» μια μορφή «διαλόγου»: ανάμεσα στον ποιητή, τον μονολογιστή και τον αναγνώστη. Στη συνέχεια ευχαρίστησε θερμά τόσο τους ομιλητές όσο και το Σπίτι της Κύπρου.
Η εκδήλωση ολοκληρώθηκε με συζήτηση μεταξύ του κοινού και των ομιλητών.

